Source: http://www.machiavelli.ro/stiri.php?art=46459
Timestamp: 2018-05-24 22:56:16+00:00

Document:
Machiavelli.ro - Ştiri - Eurodeputata Renate Weber îi cere comisarului Viviane Reding să-şi precizeze poziţia oficială faţă de situaţia de la CSM
Home » Ştiri » Eurodeputata Renate Weber îi cere comisarului Viviane Reding să-şi precizeze poziţia oficială faţă de situaţia de la CSM
Eurodeputata Renate Weber îi cere comisarului Viviane Reding să-şi precizeze poziţia oficială faţă de situaţia de la CSM
În scrisoarea datată 2 martie, Renate Weber apreciază că alegerea în fruntea CSM a unui procuror, Oana Schmidt-Haineală, reprezintă "o ironie" şi un act "ilogic". "Dnă vicepreşedintă, sunt sigură că înţelegeţi nu doar ironia unei astfel de alegeri, ci mai ales cât de ilogic este ca un organism al cărui scop este de a proteja, mai presus de orice, independenţa judecătorilor, să fie condus de un procuror care, potrivit legii, se supune ordinelor ierarhice şi cu siguranţă nu i-a protejat pe judecători atunci când aceştia au avut nevoie", scrie eurodeputata PNL.
Făcând referire la relatări din presă, ea denunţă şi "comportamentul inacceptabil" al Oanei Schmidt-Haineală care, pe vremea când era vicepreşedintă a CSM, "ar fi trimis mesaje SMS unor colegi, indicându-le cum să voteze, exprimându-şi dispreţul faţă de alţi colegi din CSM şi manipulând organizarea unor şedinte oficiale ale CSM, pentru a obţine majoritatea pe care dânsa şi fosta preşedintă, dna Alina Ghica, o doreau".
În opinia Renatei Weber, faptul că trimiterea mesajelor şi conţinutul lor nu au fost infirmate de Schmidt-Haineală "ar fi fost considerat mai mult decât suficient pentru o demisie într-o ţară normală". Weber admite că legea nu interzice alegerea unui procuror în fruntea CSM, dar subliniază că este pentru prima dată în 20 de ani când se întâmplă aşa ceva, "deoarece până acum spiritul Constituţiei a fost clar înţeles de către membrii CSM".
"Nemultumiţi de comportamentul unora dintre judecătorii pe care i-au ales şi i-au trimis la CSM pentru a-şi îndeplini sarcinile în conformitate cu Constituţia şi principiile statului de drept, peste 1.500 de judecători au decis sa revoce mandatul a doi membri CSM, inclusiv pe cel al fostei preşedinte a CSM, Alina Ghica. Adunări generale au avut loc şi voturile au fost exprimate. Abuzând legea şi mandatul încredinţat, (...) o majoritate a membrilor CSM a refuzat timp de mai bine de o lună să aplice legea şi să ia notă de această revocare. În final, judecătorii au ameninţat cu proteste! Votanţii mei nu înţeleg de ce Comisia Europeană nu a spus un cuvânt, în ultimul raport MCV, cu privire la această situaţie", subliniază Renate Weber.
De asemenea, eurodeputata acuză lipsa de reacţie a CE cu privire la un alt abuz, care - în opinia sa - s-ar fi produs în cazul a doi judecători, membri ai CSM. "Doi judecători, membri ai CSM, şi-au exprimat destul de vocal opinia privind inacceptabilitatea alegerii unui procuror în funcţia de preşedinte CSM: Horaţius Dumbravă şi Adrian Neacşu. Ce s-a întâmplat? În câteva zile, Agenţia Naţională de Integritate (ANI) a lansat o anchetă împotriva judecătorului Dumbravă privind un presupus conflict de interese care s-ar fi petrecut în urmă cu trei ani. Vă rog să notaţi că dl Dumbravă a fost el însuşi preşedinte al CSM în 2011 şi nici atunci, nici înainte de acea dată, ANI nu a avut nimic de spus la adresa sa, deşi este de datoria Agenţiei să verifice integritatea unui preşedinte CSM. Cu toată buna credinţă, cum ar putea cineva califica ancheta lansată de ANI, altfel decât un abuz?", se întreabă Renate Weber.
Ea adaugă că DNA a lansat la rândul său o anchetă la adresa celuilalt judecător, Adrian Neacşu, pentru un presupus abuz comis vara trecută. "Din nou... doar după ce acesta a protestat împotriva alegerii unui procuror ca preşedinte al CSM! Şi, din nou, CE a păstrat tăcerea absolută", se precizează în scrisoare.
Renate Weber atrage atenţia că "ar fi prea simplist să spunem că asistăm la o bătălie între forţele care vor să combată corupţia şi cele care probabil nu vor sau ceva asemănător". "Ne dăm seama că primiţi informaţii din Romania care susţin aceasta linie de gândire. În opinia mea, situaţia este mult mai complexă şi are de-a face cu fundamentele unui stat de drept unde, în sistemul de justiţie, diferitele categorii au rolul şi sarcinile lor clare (...)", arată autoarea scrisorii.
"(...) solicit CE şi dumneavoastră personal să vă exprimaţi poziţia privind reforma sistemului de justiţie în ţara mea: rolul CSM, rolul şi locul procurorilor, independenţa judecătorilor. Şi, dat fiind că în ultimul raport MCV nu a existat nicio menţiune în legatură cu CSM, eu şi mulţi alţi cetăţeni români am vrea foarte mult să vedem, în mod special, o poziţie oficială din partea dumneavoastră privind recentele evenimente petrecute la CSM", îşi încheie scrisoare Renate Weber. AGERPRES

References: CSM

 CSM

 CSM

 CSM 
 CSM 
 CSM 
 CSM 
 CSM